95/368/EY: Komission päätös, tehty 7 päivänä syyskuuta 1995, teollisuuden tutkimuksen ja kehityksen neuvoa-antavan komitean (IRDAC) perustamisesta tehdyn päätöksen 84/128/ETY muuttamisesta



Virallinen lehti nro L 219 , 15/09/1995 s. 0038 - 0038



KOMISSION PÄÄTÖS, tehty 7 päivänä syyskuuta 1995, teollisuuden tutkimuksen ja kehityksen neuvoa-antavan komitean (IRDAC) perustamisesta tehdyn päätöksen 84/128/ETY muuttamisesta (95/368/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, sekä katsoo, että komissio perusti päätöksellä 84/128/ETY (1) teollisuuden tutkimuksen ja kehityksen neuvoa-antavan komitean (IRDAC); kyseistä päätöstä on muutettu päätöksillä 86/9/ETY (2) ja 88/46/ETY (3), perustamissopimuksen 130 f artiklan 1 kohdan mukaan yhteisön tavoitteena on lujittaa yhteisön teollisuuden tieteellistä ja teknologista perustaa sekä suosia yhteisön teollisuuden kansainvälisen kilpailukyvyn kehittämistä samoin kuin edistää kaikkea tutkimustoimintaa, jota pidetään tarpeellisena tämän sopimuksen muiden lukujen perusteella, teollisuuden tutkimuksen ja kehityksen neuvoa-antavan komitean neuvottelukäytäntöä olisi muutettava uusien suuntalinjojen ja tieteen ja teknologian alalla vallitsevan politiikan uusien tarpeiden mukaisesti, Euroopassa on perustettu järjestön "Federation of European Industrial Cooperative Research Organizations" (FEICRO) rinnalle uusi tutkimusjärjestöjen yhteenliittymä, jonka nimi on "European Association of Contract Research Organizations" (EACRO), pienillä ja keskisuurilla yrityksillä (pk-yritykset) on tärkeä asema Euroopan teollisen kilpailukyvyn ja uusien keksintöjen kannalta, ja niitä edustaa järjestö "Union européenne de l'artisanat et des petites et moyennes entreprises" (UEAPME), ja teollisuuden tutkimuksen ja kehityksen neuvoa-antavassa komiteassa toimivien jäsenten lukumäärää olisi muutettava Euroopan unionissa tutkimuspolitiikan ja teknologisen edistyksen osalta tapahtuneen kehityksen huomioon ottamiseksi, ON PÄÄTTÄNYT SEURAAVAA: 1 artikla Korvataan päätöksen 84/128/ETY 3 artiklan 1 kohta seuraavasti: "1) Komiteassa on yhdeksäntoista jäsentä, joilla on laaja kokemus T& K-strategiaan liittyvästä työstä sekä tutkimus- ja kehitystyöstä teollisuusyrityksissä, tutkimuslaitoksissa tai muissa T& K-strategiaan tai teollisuuden tutkimukseen ja kehitykseen liittyviä töitä tekevissä järjestöissä ja jotka komissio nimeää yksityishenkilöinä." 2 artikla Korvataan päätöksen 84/128/ETY 3 artiklan 2 kohta seuraavasti: "2) Tiedonvaihdon edistämiseksi sekä ottaakseen asianmukaisella tavalla huomioon teollisuuden tutkimuksen ja kehityksen alaan lukeutuvat toimivaltaiset eurooppalaiset järjestöt, jotka ovat: - Euroopan yhteisöjen teollisuusliitto (UNICE), - Julkisten yritysten Euroopan keskus (CEEP), - Euroopan tutkimuskeskusten järjestöt (EACRO: European Association of Contract Research Organizations; FEICRO: Federation of European Industrial Cooperative Research Organizations), - Euroopan ammattiyhdistysliikkeiden keskusliitto (ETUC), - Union européenne de l'artisanat et des petites et moyennes entreprises (UEAPME). Komiteassa on lisäksi viisi jäsentä, jotka komissio nimeää neuvoteltuaan näiden järjestöjen kanssa." 3 artikla Tämä päätös tulee voimaan päivänä, jona se julkaistaan Euroopan yhteisöjen virallisessa lehdessä. Tehty Brysselissä 7 päivänä syyskuuta 1995. Komission puolesta Édith CRESSON Komission jäsen (1) EYVL N:o L 66, 8.3.1984, s. 30 (2) EYVL N:o L 25, 31.1.1986, s. 26 (3) EYVL N:o L 24, 29.1.1988, s. 66